eNCA reageer ná vergadering met Duarte | Maroela Media
Senior verteenwoordigers van die nuuskanaal eNCA het Woensdag met 'n afvaardiging van die ANC vergader nadat Jessie Duarte 'n verslaggewer van die kanaal tydens 'n nuuskonferensie oor die kole gehaal het.
Duarte, adjunk-sekretraris-generaal van die ANC, het teen Samkele Maseko uitgevaar nadat Maseko gevra het of die party se verkiesingslys voldoen aan die Grond- en verkiesingswet. "Jy is net 'n verslaggewer, soos ek net 'n burger is. Niks meer nie, niks minder nie," het Duarte onder meer aan Maseko gesê.
eNCA se hoofredakteur, Jeremy Maggs, het gesê die nuuskanaal het tydens die vergadering sy standpunt herhaal dat hy voortdurend moeilike en ondervragende vrae van alle politieke partye in hierdie verkiesingsperiode sal aanhou vra en nie verbale mishandeling of boeliery van enige politikus sal duld nie.
Volgens Maggs is die regerende party ook herinner aan die reëls van betrokkenheid tussen die media en politieke partye soos voorgeskryf deur die verkiesing se gedragskode wat dit moontlik maak vir verslaggewers om politici te bevraagteken oor enige kwessie, sonder vrees vir intimidasie.
"Na 'n eerlike en robuuste bespreking verwelkom die kanaal die ANC se toewyding tot mediavryheid en om aan te beweeg ná die voorval. Ons waardeer ook die ANC se kommer dat joernaliste toegelaat moet word om ongehinderd en sonder vrees in die veld te werk, sowel as die party se erkenning dat dit die onbetwiste reg van die media is om moeilike vrae te vra."
Die Suid-Afrikaanse Nasionale Redakteursforum (Sanef) het vroeër gesê hy is besorg oor die verbale aanval op Maseko en dat hy die vergadering tussen die betrokke partye verwelkom.
Sanef het gesê terwyl dit Duarte vry staan om 'n klagte by die persombudsman of die Uitsaaiklagtekommissie aanhangig te maak oor 'n nuusberig of optrede van 'n verslaggewer, sy nié die reg het om vrae voor te skryf nie.
Duarte het Maseko onder meer daarvan beskuldig dat hy arrogant en 'n boelie is.
Kom ons erken, 'n jaar of so gelede sou die skoen aan die ander voet gewees het. Kry vir jou Duarte en ANC. Dit lyk my ons vorder. En dit sekerlik nie te danke aan die ANC nie, maar die nuusmedia wat begin vasskop en rug styfmaak.
Sy kon seker nie die moeilike vrae antwoord nie…Ja hoe se spreekwoord, aanval is die beste vorm van verdediging
Sy is arrogant en spring nou rond. Sy is mos n Zuma fan. Die ANC se beeld lyk al hoe slegter 5 weke voor die verkiesing.
Iemand wat kwaad word gedurende 'n nuus konferensie se tone is raak getrap. Die net word al hoe nouer gespan om die staatskapers en dit laat skuldiges ongemaklik voel. Na my mening gaan daar nog baie koppe val.